**Insbruka uzņems Junioru Pasaules čempionātu**

No 1. līdz 2. februārim Insbrukā, Austrijā jau trīsdesmit ceturto reizi tiks sadalītas Junioru Pasaules čempionāta godalgas kamaniņu sportā. Latvijas komanda uz Insbruku devusies astoņu sportistu sastāvā.

Piektdien, 1. februārī, čempioni tiks noskaidroti puišu un meiteņu konkurencē, bet 2. februārī starts divvietīgajām ekipāžām un komandu stafetei.

Latvijas izlases sastāvā startēs Elīna Ieva Vītola, Sigita Bērziņa, Anda Upīte, Gints Bērziņš, Mārtiņš Bots/Roberts Plūme un Eduards Ševics-Mikeļševics/Lūkass Krasts. Pirms nepilnām divām nedēļām Sanktmoricā, Šveicē tika aizvadīts Eiropas Junioru čempionāts, kur mūsējie startēja ar lieliskiem panākumiem – Elīnai Ievai Vītolai sudrabs meiteņu konkurencē, kā arī komandu stafetē Latvijai sudraba godalga.